Gordon Freeman

Gordon Freeman (også kalt «The One Free Man») er hovedpersonen i førstepersonsskytespillene Half-Life og Half-Life 2. Han er doktor i teoretisk fysikk. I Half-Life må han komme seg ut av laboratoriet i forskningsinstituttet Black Mesa når et eksperiment går galt, og han må forsvare seg mot monstre fra en annen dimensjon. Han er også hovedpersonen i Half-Life 2 spillets senere episoder.

 Bakgrunn 
Gordon Freeman kommer opprinnelig fra Seattle, og viste tidlig interesse for teoretisk fysikk - spesielt for kvantemekanikk og relativitetsteorien. Hans viktigste barndomshelter var Albert Einstein, Stephen Hawking og Richard Feynman. Etter å ha vært vitne til en rekke eksperimenter rundt teleportasjon, gjennomført av Institute for Experimental Physics som var en del av Universitetet i Innsbruck, ble overføring av materie Gordons besettelse. Gordon ble uteksaminert fra Massachusetts Institute of Technology med en doktorgrad i teoretisk fysikk.

Hans doktorgradsavhandling om teleportering av materie gjennom ekstremt tette elementer. Gordons forskning førte til at han til slutt aksepterte et jobb-tilbud fra Black Mesa Research Facility. Der begynte han å arbeide med et topphemmelig forskningsprosjekt, ledet av hans mentor fra MIT: Dr. Isaac Kleiner. Til tross for hans utdannelse som teoretisk fysiker, er arbeidet Freeman involvert i ved Black Mesa av mer eksperimentell karakter.

I Half-Life var Gordon Freeman en del av en gruppe vitenskapsmenn som utfører et eksperiment, hvor de utilsiktet skaper en interdimensjonal rift i verdensrommet. En rekke intelligente (men forvirrede) fremmede livsformer fra Xen-dimensjonen strømmer deretter gjennom flere av disse riftene, og de havner inne i Black Mesa-anlegget - hvor de snart begynner å angripe alle de får øye på. Etter den vellykkede elimineringen av romvesen-lederen Nihilanth, blir Freeman møtt av G-Man som lenge har observert hva Freeman har holdt på med. Han  tilbyr Freeman et valg, enten begynne å arbeide for ham og hans mystiske arbeidsgivere - eller bli overlatt til å dø.

 Karakterdesign 
Navnet «Gordon Freeman» ble funnet av Valve president Gabe Newell under en samtale med spillets manusforfatter Marc Laidlaw. Laidlaw hadde opprinnelig kalt figuren «Dyson Poincaré», inspirert av fysikeren Freeman Dyson og matematikeren Henri Poincaré. Utformingen av Gordons ansikt ble laget ved å kombinere flere referanser, siden oppgaven var for omfattende for én enkelt designer. En tidligere modell – kjent som «Ivan the Space Biker» – hadde fullt skjegg, som senere ble trimmet. Andre tidlige konsepter inkluderte forskjellige brilletyper, hestehale og hjelm.

Gordon bruker en spesialisert helkroppsdrakt, Hazardous Environment Suit (HEV-drakt), utviklet for å beskytte brukeren mot stråling, energifarer og fysisk skade. Drakten har et elektrisk drevet panser som reduserer skade betydelig, og inneholder oksygenforsyning, medisinske injektorer, radio, lommelykt og diverse sensorer. Draktens innebygde datamaskin overvåker kontinuerlig brukerens helse og projiserer et Head-up display med informasjon som helse, draktens energinivå og ammunisjon.

Som del av Valves designfilosofi forblir Gordon en taus protagonist. Han har ingen dialog, og handlingen vises alltid gjennom hans synsvinkel uten tradisjonelle «cutscenes». Bildet av Gordon brukes dermed hovedsakelig i markedsføring, ikke som en endelig representasjon av figuren. Gabe Newell har uttalt at Valve ikke ser noen grunn til å gi Gordon en stemme.

I Half-Life bruker Gordon Mark IV-drakten, som senere kan oppgraderes med et langhopp-modul. I Half-Life 2 byttes denne ut med Mark V, som blant annet har visuell zoom og begrenset sprint, og kan lades via Combine-strømnoder. I Half-Life 2: Episode Two får lommelykten en egen strømkilde for bedre spillflyt.

Lambda-symbolet (λ) på Gordons drakt representerer henfallskonstanten i halveringstidsformelen. Symbolet brukes i spillet både som en del av tittelen (Hλlf-Life), som navn på teleporteringskomplekset i Black Mesa og som motstandssymbol i Half-Life 2, ofte plassert nær skjulte forsyninger.

 Half-Life 2 
Half-Life 2 begynner når G-man snakker til Gordon i en slags drømmeaktig scene, etter å ha holdt ham fanget langt fra jordkloden i nesten to tiår - hvor Gordon aldri ble fysisk eldre. Han kommenterer at «rett mann på feil sted kan utgjøre hele forskjellen i verden» og Gordon blir deretter sendt til City 17. Men Freeman oppdager raskt at jorden har blitt erobret og okkupert av det transdimensjonale Combine-imperiet.

Okkupantene har en militær styrke kraftig nok til å ha underkuet hele jordens nasjoner i løpet av bare sju timer. Freeman møter snart Barney Calhoun og Alyx Vance, og slutter seg til motstandgruppen deres for å slåss mot Combine. I løpet av spillet kjemper Gordon mot styrkene til Combine for å frigjøre hele menneskeheten fra deres grep. Allerede kjent for sin rolle under Black Mesa-hendelsen, utvikler Gordon raskt et legendarisk rykte blant jordens overlevende menneskelige befolkning, som snart begynner å se opp til ham.

Etter å ha drept enrekke Combine-soldater, og ledet et angrep mot en Combine-høyborg kalt Nova Prospekt, utløser Gordon til slutt et fullskala opprør over hele jorden. En av hans største antagonister i løpet av denne tiden var Dr. Wallace Breen, Combines menneskelige representant på jorden. Wallace Breen var også Gordons tidligere administrator når de arbeidet sammen ved Black Mesa.

 Referanser 

Kategori:Dataspillfigurer
Kategori:Half-Life